SA dop toets vir beleid rakende voedselsekerheid | Landbou
SA dop toets vir beleid rakende voedselsekerheid
Suid-Afrika se beleid het die toets gedop in die jaarlikse wêreldindeks vir voedselsekerheid.
Suid-Afrika se gebrek aan 'n strategie vir voedselsekerheid en 'n agentskap wat dit bevorder, het gemaak dat die land geen punte hiervoor kon kry in die jaarlikse wêreldindeks vir voedselsekerheid nie.
Mnr. Tony Esmeraldo, Corteva Agriscience se sakeleier vir Suider-Afrika, het op 'n bespreking van die 2021-indeks, wat Agri SA met die samewerking van Corteva en die Amerikaanse departement van landbou aangebied het, gesê die bedryf en die regering moet hande vat om aan dié kwessies aandag te gee.
Die indeks is deur Economist Impact ontwikkel en word deur Corteva ondersteun. Altesame 58 aanduiders word gebruik om die onderliggende aandrywers en redes vir voedselsekerheid in 113 lande te meet.
Die land met die heel hoogste algemene telling is Ierland, met 84 uit 100. Die heel laagste is Burundi, met 34,67 uit 100.
Pandemie eis tol
Suid-Afrika se prestasie het die afgelope paar jaar teenoor ander lande s'n versleg en hy is vanjaar in die 70ste plek. Die land se algehele punt het van 63,4 uit 100 in 2016 tot 57,8 in 2021 verswak.
Esmeraldo het gesê Suid-Afrika se swakker posisie is aangedryf deur agteruitgang in die kategorieë beskikbaarheid en bekostigbaarheid. Die covid-19-pandemie het 'n groot rol gespeel met bekostigbaarheid.
Dit is duidelik in die verswakking van 25 punte ten opsigte van programme vir voedselveiligheidsnette.
Benewens die onderafdeling rakende beleidsverbintenisse tot voedselsekerheid en toegang het Suid-Afrika ook 0 punte gekry rakende onbestendigheid van landbouproduksie.
Esmeraldo het gesê dit is nodig om te kyk hoe die onbestendigheid versag en bestuur kan word.
Die land het baie goed gevaar rakende gehalte en veiligheid van voedsel. Sy punt van 64,7 uit 100 in 2012 het tot 72,1 in 2021 verbeter.
Hy het ook baie verbeter ten opsigte van natuurlike hulpbronne en veerkragtigheid, met sy punt van 36,3 uit 100 in 2012 wat tot 49,4 in 2021 gestyg het.
Ten opsigte van laasgenoemde het hy egter net 10 punte gekry het vir water en 13 punte vir oseane, riviere en mere.